Wo ig de aendlech  (totau uebermuedet) in Yangshou bi acho, hani ds es "Taxi" gno, wo e Chines het bhouptet es goeng zur West Street. Das isch d'Strass wo aui weschtleche Touris umehange. Vom gliche Chines hani de es Hotelzimmer gno. I ha ersch am naechschte Tag gmerkt, das beides absolut uebertueret isch gsi.      I ha aber scho am gliche Abe  fescht gsteut, dass ds Hotel ueberhoupt nid ir West Street isch, sondern eher e haub stund drvo entfernt. I bi aber z mued gsi mi zwehre. I bi de no ir Weststreet ga Znacht aesse u ha ou ds Karst Hotel und Chinaclimb (d Lizard Lounge) gfunde.    I ha mi bi dene Luet mau erkundiget, wo dass me fuer zwoei Monet biuig cha wohne. Sie hei mi a Dan (e Englaender) verwiese. Mit ihm bini de am naechschte Tag zu sire Wohnig mit em Vermieter ga rede. Dae het uf chinesisch gfunde, dass er i drue Tag de es  Zimmer frei heigi (fuer 400 Yuan pro Monat!!!). Ig ha zuegseit u ha die drue Naecht im Karst Hostel gwohnt. Vo denn ewaeg hani mis eigete Zimmer mit AC und Bad gha.      Mit em Chlaettere hets ou Tip Top klappet. Ig bi scho am zwoeite Tag am Feuse gsi. I ha zwaer nuet uf d Reihe brunge, woeu ig ueberhoupt kei Kondition me gha ha. Die isch de  i de naechschte zwoei Wuche na dis nah wieder zruegg cho. G'chlaetteret hani i de erschte Wuche houptsaechlech mit dr Miranda.    Ansueschte ischs nid e so es Chlaettermekka wie Tonsai. Me trifft d Climber nume usse am Feus u nume saeute bim Bier. Vor Chlaetterei ischs geniau. Es het fuer jedes Waetter u jedi Temparatur e Chlaettergarte. Es isch aues Chauch u e Mischig zwuesche Tonsai Sinter und Schwizer Chauch. Das ganze liecht ueberhaengend oder de technischi Wandchlaetterei. Es isch zimli  abwaechsligsrich. Zum Chlaettergarte geits jewile mit em Velo oder em ne lokale Bus.      So hocke mir de meischtens absits vo au de andere Touris vor so em ne Karst Turm u luege de Buure bim Ris pflanze zue. We mir de am chlaettere si, luege sie ues zue.    Apropos Touris: in China hei aui am erschte Mai und ir erschte  Mai-Wuche Ferie. Es isch totau crazy. Ds Stedtli isch i dere Wuche us aune Naeht platzt. D'Prise si ploetzlech viu hoecher gsi aus normau u ueberau hets chinesischi Tourischte gha.      Mit em Chinesisch ischs hie nid so es Problem, woeu die Stadt isch, fuer aui chinese um Aenglisch z lerne. So hets viu wo Aenglisch choei u sogar  es paar Weschtler wo chli chinesisch rede. Es isch meischtens aber so, dass d'Studis ihres Aenglisch wei praktiziere u me kei fuef minute usserhaub vom ne Restaurant cha abhocke, ohni dass mindeschtens zwoei (si pirsche sich meischtens i chline Gruppe vo hinde a) Studis eim Ahoue.    Ds Aesse isch Tip Top. Mi cha biuig (fuer oeppe e Stutz) bim Chines Ris oder Nudle mit braetletem Gmuees u Fleisch ha oder aber i eim vo de tusig Restaurants ga Western Food aesse.    D Temparature si mit  dr Zyt immer witer gstige (ueber 30 Grad) u ou d Luftfuechtigkeit het zue gno. Am agnaehmschte zum Chlaettere ischs wenns Raegnet. Leider chueuts nume saeute richtig ab.      Mi merkt, dass aendi Mai d Saison de oeppe verbi isch, woeu viu vo de Luet wo bi Chinaclimb gschaffet hei, wieder hei goe. D itze de d Luet faehle u d Temperature  sowieso z tief si, hani beschlosse e Trip nach Beijing (Peking) z mache u ev. dert ou no z chlaettere.